**Antsiranana** (sve do 1975. zvana **Diego Suarez**) je sedmi po veličini grad Madagaskara od 80,001 stanovnika  na krajnjem sjeveru otoka, administrativni centar *Regije Diana* *Distrinkta Toliara I.* i *Provincije Antsiranana*.

*Antsiranana* na malagaškom znači *luka*, a to joj ime potpuno odgovara jer se nalazi u istoimenom zaljevu (drugom po veličini na svijetu) koji je sam po sebi odlična prirodna luka. *Antsiranana* se kao grad i razvila iz francuske pomorske baze.

Grad je sjedište *Univerziteta Antsiranana*, koji djeluje u sklopu Madagaskarskog univerzita od 1977.

Historija
---------

Portugalski moreplovac Diego Suarez bio je prvi evropljanin koji se usidrio u Zaljevu Antsiranana 1543. Slijedeći Portugalac Hernan Suarez koji je doplovio do zaljeva 1506. osnovao je naselje, i nazvao ga po svom prethodniku - *Diego Suarez*.

Postoji hipotetska mogućnost da je *Antsiranana* bila kraj u kojoj je egzistirala
*Libertalia*, jedna utopijsko-anarhistička zajednica, koju su u drugoj polovini 17. vijeka osnovali talijanski svećenik Angelo Caraccioli i francuski gusar Misson. *Libertalia* je ukinula ropstvo čak 150 godina prije bilo koje evropske države, i egzistirala samo tridesetak godina dok je nisu uništili domoroci. Današnji historičari sumnjaju u postojanje ove neobične Republike, o kojoj je raširio glas poznati pirat Charles Johnson u svojoj knjizi *A General History of the Pyrates* izdatoj 1724.

Francuzi su 1880. okupirali zaljev i okolne teritorije željevši u njemu izgraditi bazu za utovar uglja za svoje parobrode.

Nakon *Prvog francuskog-hova rata*, madagaskarska kraljica Ranavalona III. bila je prisiljena da 17. septembra 1885. potpiše sporazum sa Francuzima, i da im proda za protektorat *Zaljev Antsiranana* sa okolicom kao i otoke Nosi Be i Sainte Marie. Taj čin bio je tek prvi korak prema potpunoj aneksiji Madagaskara 1896.

Tadašnju luku *Diego Suarez* koristila je ruska carska pacifička flota na svom putu za Bitku kod Cušime 1905. za vrijeme Rusko-japanskog rata.

Pogled na Zaljev Antsiranana
*Diego Suarez* je bio početna točka invazije britanskih (*Bitka Madagaskar*) snaga za Drugog svjetskog rata - 1942. jer su se saveznici bojali da bi Višijska Francuska mogla prepustiti Madagaskar Japanu kao što je to napravila sa Francuskom Indokinom godinu dana prije. *Diego Suarez* je odabran kao početna točka invazije zbog svoje izvrsne luke, i zbog toga jer je bio sjedište mnogih važnih kolonijalnih funkcionera. *Diego Suarez* je bio mjesto napada japanskih mini podmornica na usidrene britanske brodove.

Francuska je i nakon priznanja madagaskarske nezavisnosti 1960. nastavila koristiti *Antsirananu* kao vojnu bazu sve do socijalističke revolucije 1973.

Geografske i klimatske karakteristike
-------------------------------------

*Antsiranana* leži duboko na jugu prostranog *Zaljeva Antsiranana* (koji se zapravo sastoji od više zaljeva), na poluotoku između Zaljeva Andovobazaha i Zaljeva Cul de Sac Gallois na krajnjem sjeveru Madagaskara odakle se širi prostranstvo Indijskog oceana zbog tog je i danas izuzetno važna luka (treća po prometu) u zemlji.

Južno od *Antsiranane* prostire se šumoviti *Masiv Tsaratanana*, sa najvišim vrhom u zemlji - Maromokotra (2.876 m).

*Antsiranana* je udaljena 1,082 km od glavnog grada Antananarivo i oko 800 km od Mahajanga.
*Antsiranana* ima vruću tropsku klimu, prosječna dnevna temperatura je oko 30 °C.

| **Klimatološki medijani za Antsiranana** |
| --- |
| Mjesec | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina |
| Srednji maksimum (°C) | 30,2 | 30,2 | 30,6 | 31,0 | 30,4 | 29,3 | 28,7 | 28,7 | 29,5 | 29,3 | 31,5 | 31,4 | **30** |
| Srednji minimum (°C) | 23,8 | 23,7 | 23,9 | 23,6 | 22,6 | 22,2 | 21,6 | 21,4 | 22,0 | 22,2 | 23,5 | 23,9 | **22,4** |
| Precipitacija (mm) | 337,5 | 305,8 | 179,4 | 52,3 | 13,4 | 19,1 | 19,0 | 18,7 | 8,8 | 17,4 | 54,6 | 170,8 | **11968** |
| *Izvor:*  |

Transport, Privreda
-------------------

*Antsiranana* je i pored toga što je vrlo izolirana još uvijek jedna od većih luka po prometu u Madagaskaru, koja se najviše koristi za transport poljoprivrednih proizvoda i stoke iz unutrašnjosti. Tako da lokalna privreda
još uvijek jako ovisi o luci, popravku i izgradnji brodova. Pored toga u gradu postoje tvornice sapuna, kemikalija, prehrambenih proizvoda i solana.

Grad ima i mali *Aerodrom Antsiranana - Arrachart* (IATA: DIE ICAO: FMNA)  iz kojeg postoje linije za Antananarivo, Mahajangu, Nosi Be Sambavu i prekomorske za Dzaoudzi (Mayotte) Saint Denis na Reunionu. Nacionalnom cestom br. 6. grad je povezan sa Antananarivom i ostalim gradovima Madagaskara.

Većina ljudi u regiji žive u nizinama uz istočnu i zapadnu obalu, i bavi se uzgojem riže, manioka, slatkog krumpira, kikirikija i šećerne trske i vanilije.

U okolici grada nalazi se *Nacionalni park Planine Amber* poznat po vodopadima i vulkanskim jezerima i velikom broju različitih biljaka i životinja.

Bilješke
--------

1. 1 2  2005 population estimates for cities in Madagascar, mongabay.com (pristupljeno: 29. 8. 2011.)
2. 1 2 3 4 5  Antsiranana na portalu Encyclopædia Britannica, pristupljeno 31. 08. 2011.
3. ↑  Pierre Van Den Boogaerde: *Shipwrecks of Madagascar*, str.40
4. ↑  Pirates and Privateers na portalu The History of Maritime Piracy, pristupljeno 31. 08. 2011.
5. ↑  „Weather Information for Toliara". World Weather Information Service. Pristupljeno 31. 08. 2011.
6. ↑  Antsiranana, Arrachart (DIE) information, na portalu TheAirDB (pristupljeno 31. 08. 2011.)

Povezano
--------

* Madagaskar
* Popis gradova na Madagaskaru

Vanjske veze
------------

***Antsiranana*** na Wikimedijinoj ostavi

* Antsiranana na portalu Encyclopædia Britannica ()
* Antsiranana na portalu madagascar-vision ()
* Port of Antisranana, na portalu ports.com ()